Mărfuri susceptibile a fi contrafăcute, în valoare de patru milioane de lei, au fost găsite în trei containere sosite din China în Portul Constanţa Sud Agigea, potrivit news.ro.
Reprezentanţii Autorităţii Vamale Române au anunţat luni, că inspectorii vamali au verificat în portul Constanţa Sud Agigea trei containere sosite din China şi destinate unor firme din România şi Ucraina.
"Ca urmare a controalelor, inspectorii vamali au descoperit peste 13 tone de bomboane, 5 tone de pahare din carton şi 3.000 lenjerii de pat susceptibile de a aduce atingere unor drepturi de proprietate intelectuală pentru mai multe mărci protejate la nivel internaţional", au precizat reprezentanţii Autorităţii Vamale Române.
Valoarea totală a bunurilor, dacă ar fi fost comercializate pe piaţă la preţul de vânzare cu amănuntul al unui produs original, este de aproximativ 4.000.000 lei.